text: Bjergryttere indtager Kiddesvej
  08 august 2014 kl. 05.36
  Kongeetapen af årets Post Danmark Rundt køres fredag. Rytterne starter klokken 12:30 i Skanderborg og slutter etapen af i Vejle.
  Når Post Danmark Rundt-feltet rammer Vejle i eftermiddag er det 11. gang, at den stejle Kiddesvej skal skille fårene fra bjerggederne i feltet. Rytterne skal i alt op ad stigningen fire gange, før de kan cykle i mål, og hvert år er denne etape afgørende for, hvem der slutter øverst på podiet.
  - Etapen kalder vi vores Kongeetape. Der er rigtig mange svære stigninger undervejs til Vejle, men rundstrækningen ved Kiddesvej er prikken over i'et i forhold til at gøre etapen til Kongeetape. Den er meget kort og meget stejl, siger Kenneth Møller Kristensen, pressechef hos Post Danmark Rundt, til TV SYD.
  Se hvor dagens etape går her
  Ud over stigninger på op til 19 procent byder Vejle også på masser af tilskuere langs ruten.
  - Det er helt specielt at komme til Vejle. Hvert år er der mange, der tager plads langs ruten, og det gør det endnu bedre, fortæller Kenneth Møller Kristensen.
  